HARVARD มหาวิทยาลัยที่เกิดก่อนแคลคูลัส
นักศึกษาที่เรียนจบ MBA จาก Harvard โดยเฉลี่ยจะมีเงินเดือนประมาณ 420,000 บาท มากที่สุดเมื่อเทียบกับมหาวิทยาลัยแห่งอื่นในโลกนี้  หลายคนคงรู้จัก Harvard มหาวิทยาลัยที่มีชื่อเสียงชั้นแนวหน้าของโลก แล้วเรื่องราวของ Harvard เป็นอย่างไร ลงทุนแมนจะเล่าให้ฟัง
5 เม.ย. 2562

HARVARD มหาวิทยาลัยที่เกิดก่อนแคลคูลัส / โดย ลงทุนแมน
นักศึกษาที่เรียนจบ MBA จาก Harvard
โดยเฉลี่ยจะมีเงินเดือนประมาณ 420,000 บาท
มากที่สุดเมื่อเทียบกับมหาวิทยาลัยแห่งอื่นในโลกนี้
หลายคนคงรู้จัก Harvard มหาวิทยาลัยที่มีชื่อเสียงชั้นแนวหน้าของโลก
แล้วเรื่องราวของ Harvard เป็นอย่างไร
ลงทุนแมนจะเล่าให้ฟัง
Harvard อ่านว่า ฮาร์เวิร์ด เป็นมหาวิทยาลัยเอกชนตั้งอยู่ที่เมืองเคมบริดจ์ รัฐแมสซาชูเซตส์ สหรัฐอเมริกา
ก่อตั้งขึ้นตั้งแต่ปี 1636 หรือเมื่อ 383 ปีมาแล้ว จึงทำให้ Harvard เป็นมหาวิทยาลัยที่เก่าแก่ที่สุดในสหรัฐอเมริกา
ผู้ก่อตั้ง Harvard คือ คณะนักบวชที่อพยพมาจากอังกฤษ หนึ่งในนั้นมีชื่อว่า John Harvard ซึ่งเป็นผู้เผยแผ่ศาสนาชาวอังกฤษที่ได้บริจาคหนังสือจำนวนมากให้แก่มหาวิทยาลัย โดยเป้าหมายหลักคือ เพื่อเผยแผ่ความรู้ด้านศาสนา
ซึ่งต่อมาชื่อของเขาก็ได้ถูกนำมาตั้งเป็นชื่อของมหาวิทยาลัยนั่นเอง..
ช่วงเริ่มก่อตั้งมหาวิทยาลัย Harvard นั้น เป็นช่วงที่สหรัฐอเมริกายังอยู่ภายใต้การปกครองของอังกฤษ ทำให้ในช่วงแรกการเรียนการสอนที่ Harvard จึงใช้ระบบการศึกษาของมหาวิทยาลัยในอังกฤษเป็นหลัก
ปัจจุบัน การเรียนการสอนของ Harvard ประกอบไปด้วย 12 วิทยาลัย ได้แก่
1. วิทยาลัยแพทยศาสตร์
2. วิทยาลัยศาสนศาสตร์
3. วิทยาลัยกฎหมาย
4. วิทยาลัยทันตแพทยศาสตร์
5. วิทยาลัยศิลปศาสตร์และวิทยาศาสตร์ 
6. วิทยาลัยบริหารธุรกิจ 
7. วิทยาลัยการศึกษาต่อเนื่อง
8. วิทยาลัยออกแบบ
9. วิทยาลัยศึกษาศาสตร์
10. วิทยาลัยสาธารณสุข
11. วิทยาลัยฮาร์วาร์ดเคนเนดี
12. วิทยาลัยวิศวกรรมศาสตร์และวิทยาศาสตร์ประยุกต์
ปัจจุบัน Harvard มีนักศึกษาประมาณ 22,000 คน
โดย 30% เป็นนักศึกษาระดับปริญญาตรี
ขณะที่ 70% เป็นนักศึกษาในระดับที่สูงกว่าระดับปริญญาตรี
ที่น่าสนใจคือ นักศึกษากว่า 50% ของ Harvard ได้รับเงินช่วยเหลือด้านการศึกษา
ปัจจุบัน ค่าใช้จ่ายในการเรียนที่ Harvard อยู่ที่ปีละประมาณ 1.5 ล้านบาท แต่ถ้าเป็นค่าเรียน MBA จะอยู่ที่ปีละประมาณ 2.3 ล้านบาท
จำนวนผู้สมัครและจำนวนนักศึกษาที่รับของ Harvard ปีการศึกษา 2021-2022
ปี 2021 จำนวนผู้สมัคร 39,506 คน
จำนวนที่รับ 2,056 คน
อัตราการรับเข้าเรียนต่อผู้สมัครแข่งขัน 1 ต่อ 19 คน
ปี 2022 จำนวนผู้สมัคร 42,749 คน
จำนวนที่รับ 1,962 คน
อัตราการรับเข้าเรียนต่อผู้สมัครแข่งขัน 1 ต่อ 22 คน
มีอีกประเด็นหนึ่งที่น่าสนใจคือ
Harvard เป็นมหาวิทยาลัยที่มีกองทุนเงินสะสม (Endowment Fund) มากที่สุดในโลก
ซึ่งจำนวนดังกล่าวบางส่วนมาจากเงินบริจาคของศิษย์เก่า
โดยปัจจุบัน มีจำนวนกว่า 1.3 ล้านล้านบาท ใกล้เคียงกับมูลค่า Market cap ของ ปตท. บริษัทที่ใหญ่สุดในประเทศไทย
พอเรื่องเป็นแบบนี้ จึงทำให้ Harvard เป็นมหาวิทยาลัยที่รวยที่สุดในโลกไปด้วย
Harvard ได้ผลิตบุคลากรที่มีชื่อเสียงระดับโลกหลายคน ที่เรารู้จัก เช่น
George W. Bush ประธานาธิบดีคนที่ 43 ของสหรัฐอเมริกา
Barack Obama ประธานาธิบดีคนที่ 44 ของสหรัฐอเมริกา
Ben Bernanke อดีตประธานธนาคารกลางสหรัฐ
Bill Gates ผู้ก่อตั้งบริษัทไมโครซอฟต์
Mark Zuckerberg ผู้ก่อตั้งบริษัทเฟซบุ๊ก
ปิดท้ายด้วยข้อมูลที่น่าสนใจ
ช่วงที่ John Harvard ก่อตั้งมหาวิทยาลัยนั้นเป็นช่วงเดียวกับประเทศไทยในสมัยอยุธยา
โดยตอนนั้น วิชาแคลคูลัส ซึ่งเป็นส่วนหนึ่งของคณิตศาสตร์ยังไม่เกิดขึ้นด้วยซ้ำ
เนื่องจากแคลคูลัสนั้น ถูกคิดค้นโดยเซอร์ไอแซก นิวตัน ในปี 1687 หลังจากที่มหาวิทยาลัย Harvard ก่อตั้งถึง 51 ปี เลยทีเดียว..
----------------------
นอกจาก Harvard แล้ว MIT ก็เป็นอีกหนึ่งมหาวิทยาลัยที่โดดเด่นระดับโลก อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-
-
-
-
-
-